
[bookmark: TextBodyBegin]Европейският парламент,
–	като взе предвид член 14, параграф 1, и членове 21 и 36 от Договора за Европейския съюз (ДЕС),
–	като взе предвид Декларацията относно политическата отчетност от 20 юли 2010 г. на заместник-председателя на Комисията/върховен представител на Съюза по въпросите на външните работи и политиката на сигурност (ЗП/ВП),
–	като взе предвид заключенията на Съвета от 28 юни 2016 г. за приемане на доклада, озаглавен „Обща визия, общи действия: по-силна Европа – глобална стратегия за външната политика и политика на сигурност на Европейския съюз“,
–	като взе предвид съвместното съобщение на Комисията и върховния представител на Европейския съюз по въпросите на външните работи и политиката на сигурност от 25 март 2020 г., озаглавено „План за действие на ЕС относно правата на човека и демокрацията за периода 2020 – 2024 г.“ (JOIN(2020)0005),
–	като взе предвид „Стратегически компас на ЕС за сигурност и отбрана – за Европейски съюз, който защитава своите граждани, ценности и интереси и допринася за международния мир и сигурност“, приет на 21 март 2022 г.,
–	като взе предвид съвместното съобщение на Комисията и върховния представител на Съюза по въпросите на външните работи и политиката на сигурност от 25 ноември 2020 г., озаглавено „План за действие на ЕС относно равенството между половете (GAP) III – амбициозна програма за равенство между половете и за овластяване на жените във външните дейности на ЕС“ (JOIN(2020)0017),
–	като взе предвид Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност[footnoteRef:1], [1:  	ОВ L 201, 3.8.2010 г., стр. 30.] 

–	като взе предвид параграф 34 от Декларацията от 18 юли 2023 г. от срещата на върха през 2023 г. между ЕС и Общността на латиноамериканските и карибските държави, в която се признава, че парламентарната дипломация представлява важно измерение на отношенията между страните;
–	като взе предвид своята препоръка от 15 март 2023 г. към Съвета и заместник-председателя на Комисията/върховен представител на Съюза по въпросите на външните работи и политиката на сигурност относно преглед на функционирането на ЕСВД и за по-силен ЕС в световен мащаб[footnoteRef:2], [2:  	ОВ C, C/2023/410, 23.11.2023 г., ELI: https://eur-lex.europa.eu/eli/C/2023/410/oj. ] 

–	като взе предвид своята резолюция от 18 януари 2023 г. относно изпълнението на общата външна политика и политика на сигурност – годишен доклад за 2022 г.[footnoteRef:3], [3:  	ОВ C 214, 16.6.2023 г., стр. 26.] 

–	като взе предвид своята резолюция от 18 януари 2023 г. относно изпълнението на общата политика за сигурност и отбрана – годишен доклад за 2022 г.[footnoteRef:4], [4:  	ОВ C 214, 16.6.2023 г., стр. 54.] 

–	като взе предвид своята резолюция от 12 март 2019 г. относно изграждане на капацитет на ЕС за предотвратяване на конфликти и посредничество[footnoteRef:5], [5:  	ОВ С 23, 21.1.2021 г., стр. 16.] 

–	като взе предвид своето решение от 13 септември 2023 г. относно измененията на Правилника за дейността на Европейския парламент с цел укрепване на почтеността, независимостта и отчетността[footnoteRef:6], [6:  	Приети текстове, P9_TA(2023)0316.] 

–	като взе предвид член 54 от своя Правилник за дейността,
–	като взе предвид доклада на комисията по външни работи (A9-0405/2023),
А.	като има предвид, че ролята на Парламента като съзаконодател и едно от направленията на бюджетния орган обхваща не само вътрешните политики на ЕС, но и до голяма степен външната дейност на ЕС;
Б.	като има предвид, че член 36 от ДЕС изисква ЗП/ВП да се консултира редовно с Парламента по главните аспекти на общата външна политика и политика на сигурност (ОВППС) и вземаните решения в тази област, както и да информира Парламента за развитието на тези политики;
В.	като има предвид, че за влизането в сила на повечето международни споразумения се изисква одобрението на Парламента; като има предвид, че член 218, параграф 10 от Договора за функционирането на Европейския съюз предвижда, че Европейският парламент „получава незабавно изчерпателна информация на всички етапи на процедурата“ по договаряне на такива споразумения;
Г.	като има предвид, че Парламентът контролира и обсъжда дейността в сферата на външните работи на ЕС, по-специално чрез работата на своята комисия по външни работи и двете си подкомисии по правата на човека и по сигурност и отбрана, както и чрез комисиите си по международна търговия и по развитие; като има предвид, че тази контролна роля включва въпроси, свързани с приемането, изпълнението и прегледа на тематичните, регионалните и националните стратегии на ЕС и други политически документи, като Плана за действие на ЕС относно равенството между половете, както и финансовата помощ и назначенията на висши длъжности във външното представителство на ЕС;
Д.	като има предвид, че Парламентът, бидейки единствената институция на ЕС, избирана пряко от гражданите на ЕС, провежда публични дебати в пленарна зала и в комисиите и приема доклади и резолюции, свързани с външната политика и политика на сигурност на ЕС и с положението в държави извън ЕС, по-специално по отношение на правата на човека, и по този начин допринася за повишаване на обществената осведоменост и стимулиране на обсъжданията както в рамките на ЕС, така и в съответните държави; като има предвид, че тези доклади и резолюции допринасят за развитието на нормативната уредба в световен мащаб и се наблюдават отблизо от участници от държави извън ЕС, включително правителства, парламенти и представители на гражданското общество, както и от медиите, и че могат да доведат до реакции и последици в тези държави;
Е.	като има предвид, че Парламентът разполага с уникална мрежа от 45 постоянни делегации, които поддържат и задълбочават отношенията с други парламенти от държави, региони и организации извън ЕС; като има предвид, че тези органи често съставляват парламентарното измерение на двустранните споразумения на ЕС със съответните държави;
Ж.	като има предвид, че ролята на Парламента при определянето на годишния бюджет на Съюза е от основно значение за подкрепа на държавите, които най-много се нуждаят от преодоляване на дългосрочните предизвикателства пред развитието чрез Инструмента за съседство, сътрудничество за развитие и международно сътрудничество — Глобална Европа, както и за справяне с мащабни хуманитарни бедствия и извънредни ситуации, по-специално чрез увеличаване на хуманитарната помощ;
З.	като има предвид, че насърчаването на равенството между половете е цел на външната политика на ЕС; като има предвид, че всички държави – членки на ЕС, и Европейският парламент са поели ангажимент за изпълнение на Резолюция 1325 (2000) на Съвета за сигурност на ООН относно жените, мира и сигурността;
И.	като има предвид, че Европейският парламент се превърна в един от най-активните парламенти от гледна точка на своята парламентарна дипломатическа дейност и ресурсите, посветени на нея; като има предвид, че парламентарната дипломация допринася за постигането на целите на ЕС и за насърчаването на ценностите, интересите и политиките на ЕС, включително на многостранно равнище, като по този начин осигурява добавена стойност чрез насърчаване на по-последователна и приобщаваща външна дейност на ЕС; като има предвид, че парламентарната дипломация може да подобри стратегическата комуникация и видимостта и ефективността на решенията и мерките за изпълнение в областта както на общата външна политика и политика на сигурност (ОВППС), така и на общата политика за сигурност и отбрана (ОПСО) на ЕС;
Й.	като има предвид, че посредством своята парламентарна дипломация Парламентът участва непрекъснато в диалози със световни лидери, служители на изборни длъжности, представители на правителства и дипломати, публични институции, организации на гражданското общество и техни представители, включително такива, които принадлежат към уязвими и изложени на риск групи от населението, както и с други заинтересовани лица от държави извън ЕС и с многостранни институции, по-специално чрез работата на своите делегации и комисии, включително чрез провеждане на изслушвания, приемане на доклади и резолюции и посещения на държави;
К.	като има предвид, че член 36 от ДЕС възлага на ЗП/ВП да се явява пред Парламента поне два пъти годишно, за да докладва относно текущото състояние на ОВППС/ОПСО и да отговаря на въпроси; като има предвид, че Междуинституционалното споразумение от 20 ноември 2002 г. между Европейския парламент и Съвета относно достъпа на Европейския парламент до чувствителна информация на Съвета в областта на политиката за сигурност и отбрана[footnoteRef:7] се нуждае от обновяване; [7:  	ОВ C 298, 30.11.2002 г., стр. 1.] 

Л.	като има предвид, че Групата за подкрепа на демокрацията и координация на избори на Парламента, която се оглавява от председателите на комисията по външни работи и комисията по развитие и включва членове на ЕП от целия политически спектър, наблюдава усилията на Парламента за подкрепа на демокрацията извън ЕС, включително по отношение на наблюдението на избори, посредничеството и диалога; като има предвид, че чрез диалога „Жан Моне“ за мир и демокрация Парламентът обединява политически лидери извън ЕС с цел насърчаване на междупартийната комуникация и изграждането на консенсус; като има предвид, че членовете на ЕП могат да действат като специални пратеници и посредници за предотвратяване на конфликти в определени ситуации с висока степен на напрежение по света; 
М.	като има предвид, че Европейският парламент подпомага националните парламенти и международните регионални асамблеи извън границите на ЕС с цел подобряване на техния институционален капацитет; като има предвид, че той е установил постоянен диалог с тези законодателни органи и редовно обменя най-добри практики с тях; 
Н.	като има предвид, че Парламентът е международно признат наблюдател на избори; като има предвид, че делегациите на Парламента за наблюдение на избори са включени или в мисии на ЕС за наблюдение на избори, или в международни мисии за наблюдение на избори;
О.	като има предвид, че политическите групи и отделните членове на Парламента разполагат с гъста и широкообхватна мрежа от контакти с политически партии, парламентаристи, правителствени служители, както и със заинтересовани лица от частния сектор и гражданското общество в държави извън ЕС, по-специално в присъединяващите се към ЕС държави и съседните на ЕС държави;
П.	като има предвид, че освен бюрата за връзка на Европейския парламент извън ЕС в Лондон и Вашингтон, Парламентът разполага с местни офиси към Организацията на обединените нации в Ню Йорк, към Африканския съюз в Адис Абеба и към Асоциацията на народите от Югоизточна Азия в Джакарта, които имат за цел засилване на парламентарното сътрудничество с тези многостранни организации;
Р.	като има предвид, че в член 5, параграф 7 от Решение 2010/427/ЕС на Съвета се посочва, че „в контактите си с международните организации или третите държави, към които са акредитирани, делегациите на Съюза разполагат с капацитет да отговорят на нуждите на други институции на Съюза, по-специално Европейския парламент“;
Укрепване на парламентарната дипломация
1.	приветства нарастващата роля на Парламента във външната дейност на ЕС – роля, която постепенно става все по-значима и която съчетава неговите законодателни, бюджетни и контролни правомощия с множество форми на публични и негласни взаимодействия с международни организации, държави, общества и отделни граждани извън ЕС;
2.	изтъква ясно определената роля и стойност на парламентарната дипломация на ЕС за допълването и укрепването на видимостта и въздействието на външната политика и политиката на сигурност на ЕС, наред с Европейската служба за външна дейност (ЕСВД), Комисията и дипломатическите служби и парламентите на държавите членки, а същевременно и за запазването на собствената автономност на Парламента;
3.	подчертава значението на парламентарната дипломация като средство за достигане до по-разнообразни заинтересовани страни в държавите партньори и държавите извън ЕС с цел повишаване на осведомеността относно законодателството и позициите на ЕС, по-добро разбиране на възприятията, въздействието и последиците от това законодателство и тези позиции в съответните държави и изграждане на съюзи между партньори и стабилни партньорства във все по-сложен и многополюсен международен контекст;
4.	изразява съжаление във връзка с факта, че въпреки определения си принос за постигането на целите на външната политика и политика на сигурност на ЕС, както и добавената стойност и взаимното допълване, които осигурява парламентарната дипломация, Парламентът все още не е напълно признат от Комисията, Съвета и ЕСВД като неразделен участник в рамките на подхода „Екип Европа“;
5.	счита, че Парламентът разполага с огромен неоползотворен потенциал за по-нататъшното развитие на дипломатическата си роля и на приноса си за постигането на целите на външната политика и политика на сигурност на ЕС;
Инструменти, средства и ценности на парламентарната дипломация
6.	изтъква конкретния, динамичен и видим за обществото принос на Парламента към външната политика и политика на сигурност на ЕС и към справянето с глобалните предизвикателства чрез дейността на неговите комисии, работещи в областта на външните работи, включително подкомисиите по правата на човека и по сигурност и отбрана, които допринасят за отношенията с държави извън ЕС, международни организации и гражданското общество по света;
7.	отбелязва, че постоянните делегации извършват важна и допълнителна спрямо дейността на комисиите работа, като създават редовен и непрекъснат форум за политически диалог с държави извън ЕС и международни организации, включително чрез съвместни парламентарни органи и многостранни асамблеи;
8.	подчертава, че постоянните делегации играят ключова роля като връзка между Парламента и неговите партньори по света с оглед на улесняването на взаимодействието, осигуряването на постоянен поток от информация на комисиите и другите органи на Парламента, обсъждането на позиции и политики от общ интерес, както и изслушването на различни партньори и други заинтересовани страни и предаването на мненията им на компетентните органи в рамките на Парламента;
9.	счита, че официалните мисии на Парламента извън ЕС формират неразделна част от външната политика на ЕС и поради това трябва да се ползват от пълната подкрепа на делегациите на ЕС, както и от най-високо равнище на информация и сигурност от ЕСВД в това отношение; призовава Центърът на ЕСВД за реакция при кризи да бъде обезпечен с всички необходими ресурси; счита, че по-добра координация, планиране и определяне на приоритети за мисиите между различните органи на Парламента биха повишили последователността, надеждността и въздействието на дипломатическата роля на Парламента;
10.	предлага съответните органи на Парламента да организират вътрешната координация, наред с другото, чрез периодично изготвяне на списък с приоритетни държави, с които да се търсят контакти въз основа на предстоящи законодателни досиета и геополитически или стратегически приоритети, чрез провеждане на съвместна размяна на мнения с тези приоритетни държави относно отношенията с ЕС или относно хоризонтални геополитически въпроси или въпроси, свързани с конфликти, и чрез насърчаване на полезните взаимодействия между мисиите на Парламента в чужбина, за да се избегне ненужно дублиране, да се рационализират ресурсите и да се подобри съгласуваността в посланията на Парламента;
11.	подчертава, че парламентаристите следва да бъдат напълно подготвени относно измеренията на културата и международните културни отношения на дадена държава извън ЕС, когато изпълняват официална мисия, за да могат да насърчават култура на диалог в контекста на диалог между културите; във връзка с това призовава ЕСВД, и по-специално нейното подразделение за стратегическа комуникация и прогнозиране, да подкрепя изцяло официалните мисии на Парламента в държави извън ЕС;
12.	счита, че политическият диалог, провеждан от Парламента и отделните му членове с правителствени и парламентарни участници и участници от гражданското общество по цял свят, допринася за популяризиране на приоритетите, възгледите и ценностите на ЕС по отношение на глобалните стандарти в области като универсалните права на човека и демокрацията, правата на ЛГБТИ лицата, правата на жените и равенството между половете, дипломацията в сферата на климата и енергетиката, свързаността, изкуствения интелект и политиките в областта на цифровите и другите технологии;
13.	подчертава последователната отдаденост на Парламента в поставянето на правата на човека, принципите на правовата държава и демокрацията в основата на външната дейност на ЕС и в предоставянето на ключов форум, в който да се чува и засилва гласът на гражданското общество и демократичните сили от цял свят; изтъква в тази връзка своите действия в подкрепа на защитниците на правата на човека, парламентаристите, изложени на риск, и младите политически лидери, както и в подкрепа на участието на жените в политическия живот и борбата срещу дезинформацията; призовава за по-нататъшно развитие на действията на Парламента и за даване на глас на онези, чиито права са изложени на риск, през следващия парламентарен мандат;
14.	изтъква ключовото значение на разискванията и резолюциите относно нарушенията на правата на човека, демокрацията и принципите на правовата държава като един от инструментите на Парламента с най-голямо въздействие в чужбина при усилията относно положението с правата на човека в държави извън ЕС; поради това призовава за по-добра видимост на тези разисквания и резолюции, включително по отношение на дневния ред на пленарните сесии и в съответствие с работата на комисиите и други парламентарни органи;
15.	подчертава значението и уникалния характер на ролята на Парламента в мисиите за наблюдение на избори и в по-широк план в програмите за подкрепа на демокрацията, като например укрепването на парламентарната демокрация в държави извън ЕС, както и в инициативи, включващи посредничество, улесняване на изграждането на капацитет, предотвратяване на конфликти, насърчаване на консенсусна и демократична парламентарна култура и утвърждаване на правата на човека; призовава констатациите от дейностите на Групата за подкрепа на демокрацията и координация на избори относно конкретни държави, както и тези, произтичащи от мисиите на ЕС за наблюдение на избори, да бъдат по-добре интегрирани в съответната работа на комисиите и делегациите, както и в пленарните сесии, когато акцентът е върху въпросните държави;
16.	призовава за засилена координация с Комисията, включително Генерална дирекция „Европейска политика за съседство и преговори за разширяване“ и Генерална дирекция „Международни партньорства“, за подкрепа на парламентарната демокрация по света и за засилване на институционалната подкрепа за парламентите; предлага мрежата с националните парламенти за подкрепа на демокрацията, създадена от Парламента, да се превърне в редовно институционално място за координиране на дейностите и извличане на максимална полза от експертния опит; 
17.	подчертава необходимостта от постигане на баланс между половете във всички дейности и мисии, включително представителствата на Парламента, когато пътуват извън ЕС, и от разширяване на експертния опит в областта на равенството между половете чрез включването на експерти в областта на равенството между половете като част от действията и програмите за парламентарно подпомагане;
Принос на Парламента към външната политика и политика на сигурност на ЕС
18.	счита, че следващият парламентарен мандат и създаването на бъдещата Комисия следва да бъдат възможност за укрепване на рамката на междуинституционалните отношения между Парламента, ЕСВД и Комисията, включително делегациите на ЕС, с цел да се насърчи парламентарната дипломация и да се укрепи инструментариумът на ЕС за външни дейности;
19.	призовава по-специално надзорът от страна на Парламента над работата в областта на външната политика и политика на сигурност на ЕС да бъде засилен чрез подобряване на равнището на отчетност и прозрачност на ЕСВД и службите за външна дейност на Комисията; изтъква в този контекст необходимостта от актуализация на Декларацията от 2010 г. относно политическата отчетност, за да се предефинират отношенията между ЕСВД и Парламента;
20.	призовава Комисията, Съвета и държавите членки реално да включат Парламента в изпълнението и контрола на въпросите от стратегическо значение в областта на външните работи на ЕС, включително прилагането на ограничителни мерки, както и в контрола на инструментите за външно финансиране;
21.	настоятелно припомня, че съгласно член 36 от ДЕС Парламентът има право на информация по въпросите на ОВППС, включително по отношение на навременния достъп до доклади, национални стратегии и друга поверителна информация, която задава посоката на провеждане на ОВППС на ЕС; подчертава в тази връзка значението на финализирането във възможно най-кратък срок на актуализацията на Междуинституционалното споразумение от 20 ноември 2002 г. между Европейския парламент и Съвета относно достъпа на Европейския парламент до чувствителна информация на Съвета в областта на политиката на сигурност и отбрана;
22.	подчертава, че контролната функция на Парламента и правомощията му за мониторинг на преговорите и изпълнението на международните споразумения следва да му отредят решаваща роля за формирането на диалога на Съюза с държави извън ЕС и с международни организации и на цялостните му действия на международната сцена, което също така би позволило на ЕС да насърчава интегрирането на принципа на равенство между половете и дипломацията по въпросите на климата в международните отношения; във връзка с това изразява съжаление относно т.нар. неформални или ad hoc договорености, които не изискват одобрението на Парламента и следователно подкопават правомощията на Парламента като съзаконодател и неговата надзорна роля;
23.	счита, че посланиците на ЕС в стратегически държави и специалните представители на ЕС следва да бъдат потвърждавани само след положителна оценка от комисията по външни работи на Парламента;
24.	призовава за по-систематично участие на председателите на външните комисии на Парламента в заседанията и събитията на високо равнище в областта на ОВППС, включително Съвета по външни работи; призовава за съвместни делегации на ЕСВД, Комисията и Парламента на големи многостранни и регионални събирания;
25.	настоява, че всички ключови стратегически документи относно политиката, приети от Комисията и Съвета по отношение на осъществяването на външната политика на ЕС, следва да се изготвят в консултация с Парламента и да включват ролята на Парламента и неговия принос;
26.	призовава за засилване на отношенията на Парламента с националните парламенти на държавите членки, които са в особено добра позиция да служат като мост към изпълнителната власт на държавите членки; поради това подчертава, че междупарламентарната конференция относно ОВППС/ОПСО, както и междупарламентарните конференции, провеждани ежегодно от подкомисията по правата на човека, представляват важен форум за обмен на информация и най-добри практики между националните парламенти и Европейския парламент в съответните области и следва да бъдат задълбочени;
27.	счита, че Парламентът може да играе уникална роля за доближаването на външната политика на ЕС до европейските граждани и за укрепване на демократичната ѝ легитимност, по-специално чрез ангажираност със субекти на поднационално равнище, например органи и парламенти на регионалното управление, като по този начин дава възможност за многостепенна дипломация съгласно съответните правни и институционални рамки за външната политика на ЕС и на държавите членки, която да допринася за външните действия на равнище ЕС и да ги надгражда;
28.	отново призовава за развитие на автономна дипломация на ЕС, характеризирана от обща дипломатическа култура от гледна точка на ЕС, и подчертава ролята на Парламента в това отношение; счита, че изпълнението на пилотния проект на Парламента за създаване на Европейска дипломатическа академия, и по-специално нейната бъдеща и постоянна структура, е конкретна стъпка в тази посока; призовава да се гарантира постоянното участие и активната роля на Парламента в бъдещите управителни или ръководни органи на Европейската дипломатическа академия, както и в нейните програми и дейности за обучение;
29.	счита, че в контекста на отстъплението от правата на човека и демокрацията в световен мащаб на Парламента е отредена конкретна роля в защитата на основаното на правила многостранно сътрудничество, демокрацията и принципите на правовата държава, в насърчаването на правата на човека и политическия плурализъм, в борбата срещу дезинформацията и външната намеса в държави извън ЕС и в подпомагането на демократично избраните парламенти в световен мащаб да консолидират своите институционални роли и вътрешни методи на работа чрез целенасочени програми; отбелязва, че членовете на ЕП могат да разглеждат по-чувствителни въпроси, например нарушения на правата на човека, и да правят публични изявления по тях, да откриват общественодостъпни или поверителни пътища за комуникация или да се ангажират с местни партньори, когато пространството за традиционната дипломация е по-ограничено;
30.	изтъква специфичната роля на парламентарните органи в подпомагането на държавите партньори и по-специално на държавите, обхванати от процеса на разширяване, както и на потенциалните държави кандидатки от Западните Балкани и на държавите от източното съседство; призовава за укрепване на тяхната роля в процеса на присъединяване към ЕС, като се има предвид специфичната и ключова роля, която националните парламенти играят в необходимия процес на реформи, наред с другото, чрез сближаване на законодателството, надзор и достигане до гражданите; припомня необходимостта делегациите на ЕС да подкрепят активно това междупарламентарно сътрудничество в държавите кандидатки и потенциални кандидатки;
31.	приветства новаторските подходи, например започналото неотдавна сътрудничество на равнище комисии между Европейския парламент и Върховната рада на Украйна, и насърчава разработването на допълнителни инициативи в тази област, като се има предвид политическото значение на процеса на разширяване;
32.	отново призовава за подобряване на институционалния капацитет на ЕС за превантивна дипломация, предотвратяване на конфликти и посредничество и счита, че Парламентът може да предостави експертен опит и да окаже значителен принос чрез своите органи и действия в тази област, включително като се ангажира с механизми за ранно предупреждение и посещения на място;
33.	подчертава, че широката междупарламентарна мрежа, която Парламентът е развил чрез постоянните си делегации и многостранни асамблеи, е основен двигател за обсъждане и координиране на позициите с международните партньори в многостранните форуми, например по отношение на резолюциите на ООН, интегрирането на равенството между половете, дипломацията в областта на климата или позициите в рамките на Г-20, както и за поясняване на намеренията на ЕС пред партньорите и популяризиране на неговите действия; изтъква значимия принос на Парламента към работата на многостранните форуми чрез участието му, наред с другото, в парламентарните срещи на високо равнище на Г-7 и Г-20, както и в заседанията на Интерпарламентарния съюз;
34.	изтъква ролята на Европейския парламент за постигането на напредък по отношение на равенството между половете в световен мащаб, включително борбата срещу убийствата на жени и насилието, основано на пола, както и правата на ЛГБТИ лицата, във външната дейност на ЕС; отбелязва значението на парламентаристите за насърчаване на чувствителността към аспектите на пола във външните отношения на ЕС чрез повишаване на осведомеността, изграждане на капацитет и споделяне на добри практики, включително, но не само, добавената стойност на гарантирането на балансирани по отношение на пола парламенти и перспектива за равенство между половете във функционирането на парламентарните органи; призовава Парламента да засили допълнително това значимо измерение на парламентарната си дипломация в своите взаимодействия с държавите партньори;
35.	счита, че с оглед на цел за устойчиво развитие № 5 (постигане на равенство между половете и овластяване на всички жени и момичета) Парламентът трябва да играе значима роля за достигането на ключови стратегически показатели за равенство между половете;
36.	подчертава застъпничеството на Парламента за ратифицирането и прилагането на съответните международни конвенции и факултативни протоколи на ООН и други, като например Парижкото споразумение и Конвенцията за превенция и борба с насилието над жени и домашното насилие;
„Екип Европа“: Парламентът като партньор в областта на външната политика
37.	счита, че въпреки че Парламентът следва да запази пълната си автономност при осъществяването на своята програма в областта на външната политика, съвместните ad hoc посещения и изявленията на Парламента заедно с представителите на Комисията и Съвета по отношение на ключови събития в държави извън ЕС, осигуряват обещаваща възможност за прилагане на подхода „Екип Европа“; призовава в тази връзка за стартирането на междуинституционална пилотна програма „Екип Европа“ в подбрани държави извън ЕС; призовава чрез тази пилотна програма да се гарантира, че инструментите на Парламента са напълно интегрирани в рамките на съвместен междуинституционален подход към съответните държави;
38.	осъжда решението на някои държави, включително такива, които имат споразумения с ЕС, да забранят на делегациите на Парламента и на отделни членове на ЕП да влизат на някои или на всички техни територии; осъжда заплахите и санкциите срещу членове на ЕП от държави извън ЕС; настоява Съветът и държавите членки да предприемат незабавни и твърди действия, включително санкции, ако това се счита за необходимо, когато органите на Парламента или отделни членове на ЕП са обект на ограничителни мерки от страна на държави извън ЕС;
39.	подчертава, че наблюдението на избори е област, в която сътрудничеството между Парламента и ЕСВД е най-добре структурирано, като и двете институции осъществяват дейности по наблюдение на избори, които са добре интегрирани помежду си по няколко начина;
40.	отново призовава за по-добра стратегическа координация между институциите на ЕС по отношение на неотложните случаи, при които става дума за отделни защитници на правата на човека, журналисти или членове на особено уязвими групи; изразява убеждение, че парламентарната дипломация може да се окаже ефективен и допълващ механизъм за ангажиране с държави извън ЕС по тези казуси; призовава за междуинституционална работна група относно защитниците на правата на човека, която да координира европейските усилия по приоритетните случаи, засягащи такива защитници;
41.	отново отправя своето искане към ЗП/ВП да приема в сътрудничество с държавите членки и Парламента годишен списък с целеви държави, пораждащи сериозно безпокойство във връзка с тежкото положение на защитниците на правата на човека и активистите за демокрация, който, наред с другото, би позволил напълно координиран практически отговор на „Екип Европа“ на място; счита, че Парламентът би могъл да играе решаваща роля, като използва своите институционални и други средства в подкрепа на този целенасочен и съвместен подход;
42.	призовава всяка делегация на ЕС да оповестява на своя уебсайт работата на Парламента, която има отношение към държавата, в която се намира делегацията, включително на местния език, и да поддържа обратна връзка с местните органи и групи от гражданското общество;
°
°     °
43.	възлага на своя председател да предаде настоящата резолюция на Съвета, Комисията, заместник-председателя на Комисията/върховен представител на Съюза по въпросите на външните работи и политиката на сигурност, както и на правителствата и парламентите на държавите членки.

